Intercanvi Erasmus amb Letònia en l’IES Vicent Andrés Estellés
2025-07-24

Del 24 de febrer al 2 de març, l’IES Vicent Andrés Estellés de Burjassot ha acollit, en règim d’intercanvi, a alumnat i professors d’un institut de Letònia. Concretament, l’expedició estudiantil europea procedia del centre educatiu Valmieras Valsts ģimnāzija, situat a la ciutat letona de Valmiera. Este centre escolar, igual que l’Estellés, està participant, enguany, en un projecte acreditat per Erasmus +.

Alumnes de 4t de l’ESO de Burjassot han sigut els amfitrions ara per a, a la fi d’abril, ser ells els viatgers que coneguen este país del nord-est d’Europa. Durant la seua estada en terres valencianes, els joves i docents letons han tingut temps per a realitzar diferents activitats en l’institut de Burjassot, però també per a fer turisme per València. L’Albufera, la Ciutat de les Arts i les Ciències o el centre històric són alguns dels llocs emblemàtics de la capital que han visitat.

A més, durant la seua estada, tant els alumnes de l’institut local com els de Letona han sigut rebuts, a l’Ajuntament, per l’alcalde de Burjassot i per la regidora d’Educació, Manuela Carrero, mentres que de la mà del regidor de Cultura, Javier Naharros, han visitat l’interior de Les Sitges.

Per als joves letons ha sigut una experiència molt enriquidora. Ara ja han partit cap al seu país per a, dins de molt poc, rebre en el seu col·legi i a les seues cases als amics i amigues de Burjassot.